জানা যায়, হাওর ভূমিপুত্র ড. নিয়াজ পাশা ২০১৩ সালে হাওর এলাকা উন্নয়নে রাষ্ট্রপতি মো. আবদুল হামিদের কাছে একটি প্রস্তাবনা দেন। মূলত তার এ প্রস্তাব থেকেই দেশে প্রথমবারের মতো হাওরাঞ্চল উন্নয়নের জন্য ইনস্টিটিউট হতে যাচ্ছে। ইনস্টিটিউটের পরিসংখ্যানে হাওরাঞ্চল সম্পর্কে জানা যায়, দেশের পূর্ব-উত্তারাংশে কিশোরগঞ্জ, সুনামগঞ্জ, হবিগঞ্জ, নেত্রকোনা, সিলেট, মৌলভীবাজার ও হবিগঞ্জের ৫৭টি উপজেলা নিয়ে হাওর এলাকা গঠিত, যেখানে মোট ৩৭৩টি হাওর, প্রায় ৬ হাজারেরও বেশি বিল, ৩৬ হাজারেরও বেশি পুকুর, ডোবা, নালা ও খাড়ি রয়েছে। প্রায় ৮ হাজার বর্গ কিমি আয়তনের হাওর এলাকায় ১৯.৩৭ মিলিয়ন লোক বসবাস করে। মোট চাষযোগ্য ০.৭৩ মিলিয়ন হেক্টর জমি থেকে বছরে প্রায় ৫.২৩ মিলিয়ন টন ধান উৎপাদন হয়। জিডিপিতে হাওরের অবদান ০৩% এবং এর ২৫% আসে কৃষি থেকে। আগাম বন্যায় বছরে ক্ষতি ০.৩৩ মিলিয়ন হেক্টর, যার আর্থিক মূল্য ৩.৪৮ মিলিয়ন টাকা। এ ক্ষতি জাতীয় কৃষির প্রায় ৩%। সেসব এলাকায় বছরে কৃষিজমি কমছে ০.৩৩% হারে। হাওর এলাকায় ৩৪% পরিবার প্রান্তিক কৃষক, ৫% পরিবার জাতীয় লেভেলের নিচে, ৫১% পরিবার ক্ষুদ্র কৃষক এবং ২৮% লোক অতি দরিদ্রসীমার নিচে বাস করে।